

**Ο Αντώνης Γιαννουλάκης παρέλαβε την επιταγή**

**του ΚΟΑ για τον Σχεδιασμό Χαριστικών Παροχών**

Ο Πρόεδρος του Κυπριακού Οργανισμού Αθλητισμού Ανδρέας Μιχαηλίδης υποδέχτηκε τον Αντώνη Γιαννουλάκη στα γραφεία του ΚΟΑ για την επίδοση της επιταγής του που εμπίπτει στον Σχεδιασμό Χαριστικών Παροχών του Οργανισμού, την Τρίτη 7 Φεβρουαρίου 2023. Παρέστησαν επίσης ο Αντιπρόεδρος Κωστάκης Κουκκουλλής και τα μέλη του ΔΣ Κάλλη Χατζηιωσήφ, Έλενα Παπακώστα και Ανδρόνικος Ανδρονίκου.

«Με μεγάλη χαρά υποδεχόμαστε στον Οργανισμό τον Αντώνη Γιαννουλάκη, τον προπονητή των πρωταθλητών. Είναι ένας εξαιρετικός τεχνοκράτης, ο οποίος έχει κάνει περήφανο τον Οργανισμό πάρα πολλές φορές. Αυτή η επιταγή είναι μία μικρή ένδειξη ευγνωμοσύνης της Ανώτατης Αθλητικής Αρχής του τόπου για τη δουλειά σου και τη συνέπειά σου», είπε ο Ανδρέας Μιχαηλίδης στον Κύπριο προπονητή στίβου, ο οποίος ευχαρίστησε τον Οργανισμό για τη διαχρονική στήριξή του.

«Οι επιτυχίες έρχονται, επειδή υπάρχει συλλογική δουλειά. Ο ΚΟΑ είναι η κεφαλή μας, μάς έχει στηρίξει, μάς έχει βοηθήσει κι ελπίζω να συνεχίσει να το κάνει, είτε ως ΚΟΑ είτε ως Υφυπουργείο Αθλητισμού», τόνισε.

Επισημαίνεται ότι η επίδοση των επιταγών έγινε σε ειδική εκδήλωση στον ΚΟΑ την Τρίτη 17 Ιανουαρίου 2023, όμως οι αθλητές/αθλήτριες και οι προπονητές που απουσίαζαν στο εξωτερικό λαμβάνουν τις επιταγές τους με την επιστροφή τους στην Κύπρο.